**Notă informativă**

**la proiectul de lege pentru modificarea unor acte legislative**

|  |
| --- |
| * + - 1. Denumirea autorului şi, după caz, a participanților la elaborarea proiectului
 |
| Proiectul a fost elaborat de către Ministerul Sănătății, Muncii și Protecției Sociale în colaborare cu societatea civilă. |
| 2. Condițiile ce au impus elaborarea proiectului de act normativ şi finalitățile urmărite |
| Hărțuirea sexuală constituie o realitate mult discutată şi, din ce în ce mai mult, un domeniu de interes major, deoarece acest fenomen există de foarte mult timp în societate, fiind de cele mai multe ori ascuns sau tolerat. Fiind o formă a discriminării pe criterii de sex, toleranța nu trebuie să existe sub nici o formă în cazul săvârșirii de către persoanele aflate pe poziții importante în diverse instituții publice sau companii private a unor fapte care constituie hărțuire sexuală.Datele statistice arată că, actualmente, fiecare a cincea femeie angajată din Republica Moldova este supusă unor forme subtile de hărțuire sexuală la locul de muncă (priviri nepotrivite, îmbrățișări fără permisiune, glume/ limbaj cu conotație sexuală), iar 4 din 100 se confruntă cu forme grave de hărțuire (cerința de a întreține relații sexuale pentru recompensă, folosirea forței sau amenințărilor pentru a avea relații sexuale etc.).[[1]](#footnote-1) Cercetările realizate în domeniu arată că hărțuirea sexuală afectează sănătatea fizică, psiho-emoțională, dar și viața profesională. Acest fenomen afectează calitatea muncii prestate, influențând negativ și performanțele în domeniul educațional. De asemenea, o analiză rațională a fenomenului ia în considerare și costurile suportate atât de angajați/angajate cât și de angajatori. La nivel european, țările care aplică politici consolidate de prevenire a hărțuirii sexuale se caracterizează prin nivel înalt de raportare a acestor cazuri**.** Studiile internaționale arată că există o legătură directă între tipul de politici implementate și rata de raportare. Astfel, sunt necesare intervenții la nivelul cadrului normativ național care să combată perpetuarea fenomenului hărțuirii sexuale, dar și să prevină manifestarea unui astfel de comportament la locul de muncă și de studii.De asemenea, elaborarea proiectului menționat este prevăzută în Planul de acțiuni al Guvernului pe anii 2019-2020. |
| 3. Principalele prevederi ale proiectului şi evidențierea elementelor noi |
| Proiectul are drept scop revizuirea cadrului legislativ național, privind hărțuirea sexuală la locul de muncă și studii. |
| 4. Fundamentarea economico-financiară |
| Implementarea proiectului respectiv nu necesită alocarea mijloacelor financiare de la bugetul de stat. |
| 5. Modul de încorporare a actului în cadrul normativ în vigoare |
| Prevederile proiectului de lege pentru completarea unor acte legislative se referă la: * Completarea cu prevederi în domeniul prevenirii și examinării/soluționării hărțuirii sexuale la locul de muncă a următoarelor acte normative: Legea Sindicatelor, Legea privind Inspectoratul de Stat al Muncii, Codul Muncii;
* Completarea Codului educației cu un capitol nou - *Prevenirea și eliminarea violenței și a hărțuirii sexuale în instituțiile de învățământ;*
* Amendarea Codului Contravențional privind aplicarea sancțiunilor în cazurile de încălcare a legislației muncii, în partea instituirii procedurilor necesare combaterii hărțuirii sexuale;
* Se propune completarea Legii cu privire la avocatură, Legii cu privire la organizarea activității notarilor, Legii privind executorii judecătorești (acte care nu cad sub incidența Codului Muncii), cu prevederi referitoare la hărțuirea sexuală la locul de muncă.
 |
| 6. Avizarea și consultarea publică a proiectului |
| În scopul respectării prevederilor Legii nr. 239 din 13 noiembrie 2008 privind transparența în procesul decizional, proiectul de lege pentru modificarea unor acte legislative va fi supus avizării și consultărilor publice, ulterior înregistrării acestuia în conformitate cu Regulamentul Guvernului ( HG nr. 610/2018). |

**Ministru Ala NEMERENCO**

1. Sursa: Barometrul de gen (2016) [↑](#footnote-ref-1)